Í hverju hafa samskipti Íslands og Japans aðallega falist ? Þar sem íslenska utanríkisþjónustan var ung að árum og hafði takmarkað bolmagn , þótti ekki æskilegt að stofna til formlegra samskipta við fjarlæg ríki . Japönum var aftur á móti mikið í mun að koma á samskiptum við sem flest ríki til að styrkja stöðu sína á alþjóðavettvangi , en Japan varð einmitt fullgildur aðili að Sameinuðu þjóðunum aðeins tíu dögum eftir að Íslendingar og Japanir stofnuðu til stjórnmálasambands . Opinber samskipti landanna voru þó takmörkuð framan af og 45 ár liðu þar til opnuð voru gagnkvæm sendiráð landanna árið 2001 . Viðskipti landanna hófust á ný árið 1950 eftir að hafa legið niðri í um áratugar skeið vegna seinni heimsstyrjaldarinnar . Viðskiptin uxu hratt , en sá böggull fylgdi þó skammrifi að viðskiptin voru mjög einhliða og byggðust nær eingöngu á innflutningi á japönskum vörum til Íslands . Íslendingar byrjuðu á því að flytja inn mikið af netum og öðrum búnaði fyrir fiskiðnað , en vöruúrvalið og -magnið óx fljótt . Árið 1965 markar upphaf stórfellds innflutnings á japönskum bílum til landsins og árið 1971 gerðu íslenskar útgerðir samning um kaup á 10 fiskitogurum frá Japan , sem var þá einn stærsti viðskiptasamningur sem gerður hafði verið hérlendis . Auglýsing fyrir Toyota Crown í Tímanum 24. ágúst 1965 . Það varð forgangsverkefni fyrstu ræðismanna landanna , þeirra Baldvins Einarssonar ( frá 1963 ) og Kunitoshi Okazaki ( frá 1964 ) að finna lausn á vaxandi viðskiptahalla Íslands gagnvart Japan . Fyrir tilstuðlan þeirra hófst útflutningur á sjávarafurðum frá Íslandi árið 1966 sem lagði grunn að mikilvægum viðskiptum fyrir íslenskan sjávarútveg . Jafnvægi náðist loks í viðskiptum landanna frá og með níunda áratugnum eftir mikla aukningu í útflutningi sjávarafurða . Frá aldamótum hefur mikilvægi ferðaþjónustu aukist í viðskiptum landanna , þar sem Ísland hefur fest sig í sessi sem vinsæll áfangastaður japanskra ferðamanna . Óhætt er að fullyrða að áhugi Japana á Íslendingasögunum og íslensku máli sé gegnumgangandi þráður í tengslum Japans við Ísland , og hefur sá áhugi oft verið kveikjan að frekari samskiptum landanna . Helstu verk Íslendingasagnanna hafa verið þýdd á japönsku og íslenska hefur víða verið kennd í japönskum háskólum á ýmsum tímum . Á undanförnum áratugum hefur íslensk tónlist einnig átt miklum vinsældum að fagna í Japan . Menningartengslin voru handahófskennd framan af en á áttunda og níunda áratug síðustu aldar myndaðist varanlegri umgjörð í samskiptunum með tilkomu meðal annars gagnkvæmra námsstyrkja , stofnun Íslenska fræðafélagsins í Japan og tilkomu íslensk-japanskra vinafélaga í báðum löndunum . Árið 2003 hófst kennsla í japönsku til BA-gráðu við Háskóla Íslands og varð japanska þar með fyrsta Asíumálið sem kennt var til háskólagráðu á Íslandi . Frá hinni árlegu Japanshátíð sem nemendur og kennarar í japönsku við Háskóla Íslands standa fyrir . Nokkrir þjóðkunnir Íslendingar heimsóttu Japan eða dvöldust í landinu á fyrri hluta 20. aldar og gerðu ferðum sínum góð skil heimafyrir í bókum , dagblöðum og tímaritum . Þeirra þekktastur er rithöfundurinn Jón Sveinsson , einnig þekktur sem Nonni . Nánar má lesa um samskipti landanna fyrir stofnun stjórnmálasambands í svari við spurningunni Hver eru elstu þekktu tengsl Japans og Íslands ? Síðast en ekki síst ber að nefna að opinber tengsl landanna styrktust mjög í forsetatíð Vigdísar Finnbogadóttur vegna vinsælda Vigdísar í Japan og vináttu hennar við áhrifafólk í japönsku samfélagi , meðal annars Yoshihiko Tsuchiya ( d. 2008 ) sem var meðal annars forseti efri deildar japanska þingsins og fylkisstjóri í Saitama-fylki . Vigdís Finnbogadóttir hefur heimsótt Japan við fjölmörg tækifæri og hafa heimsóknir hennar ávallt vakið mikla athygli , enda mörgum Japönum mikið í mun að kynna Vigdísi sem fyrirmynd í jafnréttismálum . Vigdís tengdist japönsku keisarafjölskyldunni vinaböndum . Hún var sæmd heiðursdoktorsnafnbót frá Gakushuin-háskóla árið 1991 , en skólinn er þekktur fyrir náin tengsl við japönsku keisarafjölskylduna . Stofnun íslensk-japanska vinafélagsins í Japan og vináttufélags Íslands í japanska þinginu má rekja beint til samstarfs Vigdísar og Tsuchiya . Forsíðumynd Morgunblaðsins 19. september 1987 sem tekin var í keisarahöllinni í Tókýó þegar Vigdís Finnbogadóttir hitti Hirohito Japanskeisara . Stórt skref var tekið í samskiptum landanna árið 2001 þegar Ísland og Japan opnuðu gagnkvæm sendiráð í Tókýó og Reykjavík . Ákvörðunin var tekin í kjölfar Íslandsheimsóknar þáverandi forsætisráðherra Japans , Keizo Obuchi árið 1999 , en á fundi forsætisráðherranna Obuchi og Davíðs Oddssonar gafst tækifæri til að ræða óskir Íslendinga um gagnkvæm sendiráð . Fyrsti sendiherra Íslands með aðsetur í Japan var Ingimundur Sigfússon , en sendiherra Japans hafði aðsetur í Osló fyrstu árin eftir stofnun sendiráðs hér á landi . Síðan sendiráðin voru stofnuð hafa gagnkvæmar heimsóknir ráðamanna orðið tíðari en áður . Af nýlegum dæmum má nefna heimsóknir utanríkisráðherra landanna árið 2018 , þegar Guðlaugur Þór Þórðarson heimsótti Japan vorið 2018 og utanríkisráðherra Japans , Taro Kono , tók þátt í Arctic Circle í Reykjavík haustið 2018 . Gagnkvæm viðskiptaráð hafa verið stofnuð eftir opnun sendiráðanna og mikilvægir samningar milli landanna hafa náðst á undanförnum árum , til dæmis tóku gildi bæði tvísköttunarsamningur og samningur um vinnudvöl ungs fólks ( Working Holiday ) árið 2018 . Guðmundur Jónsson , Magnús S. Magnússon og Hallgrímur Snorrason ( ritstjórar ) . 1997 . Sölumiðstöð hraðfrystihúsanna í 50 ár . Reykjavík : Sölumiðstöð hraðfrystihúsanna .